### NN 61/2017 (28.6.2017.), Statut političke stranke Zagreb je naš!

POLITIČKE STRANKE

1423

Na temelju članka 6. Ustava Republike Hrvatske (»Narodne novine«, broj 85/2010 – pročišćeni tekst) i članka 10. Zakona o političkim strankama (»Narodne novine«, broj 76/93, 111/96, 164/98 i 36/01), osnivačka skupština stranke Zagreb je naš! donijela je 21. veljače 2017. godine

STATUT

POLITIČKE STRANKE ZAGREB JE NAŠ!

1. OPĆE ODREDBE

Članak 1.

Ovim Statutom politička stranka Zagreb je naš! (u daljnjem tekstu: Stranka) utvrđuje svoj naziv, sjedište, znak, predstavljanje i zastupanje, ciljeve i način djelovanja, članstvo, oblike organiziranja, upravna tijela, način izbora i opoziva upravnih tijela, trajanje mandata upravnih tijela, način odlučivanja upravnih tijela, sredstva za rad, prestanak te način postupanja s imovinom u slučaju njenog prestanka i druga važna pitanja za rad Stranke.

Izrazi koji se koriste u ovom Statutu, a koji imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

Članak 2.

Naziv Stranke je Zagreb je naš!

Članak 3.

Sjedište Stranke je u Zagrebu.

Odluku o adresi sjedišta Stranke donosi Upravni odbor Stranke.

Članak 4.

Stranku predstavlja i zastupa dvoje koordinatora Stranke.

Upravni odbor može ovlastiti druge članove Stranke da predstavljaju i zastupaju Stranku.

Članak 5.

Stranka ima svoj znak i pečat.

Znak se sastoji od natpisa Zagreb je naš!.

Pečat je pravokutnog oblika sa znakom Stranke u sredini.

2. CILJEVI I NAČIN DJELOVANJA STRANKE

Članak 6.

Osnovni ciljevi osnivanja stranke su:

– izgraditi široku političku platformu koja se temelji na načelima održivog razvoja, društvene pravde i jednakosti te stvara mehanizme aktivnog uključivanja građana u odlučivanje o razvoju grada;

– kreirati ekonomske, radne i socijalne politike koje će smanjiti društvenu nejednakost i omogućiti dostojanstven život svima;

– unaprijediti kvalitetu i dostupnost javnih i komunalnih usluga koje ne smiju ovisiti o profitnoj logici tržišta;

– razvijati grad temeljen na kulturi poštovanja različitosti i bezuvjetnoj zaštiti temeljnih prava i sloboda svakog čovjeka.

Članak 7.

U ostvarivanju ciljeva Stranka poštuje Ustav i zakone Republike Hrvatske te koristi demokratske, nenasilne parlamentarne i izvanparlamentarne načine djelovanja.

Članak 8.

U ostvarivanju ciljeva Stranka surađuje s drugim političkim strankama, organizacijama civilnog društva, građanskim inicijativama i pojedincima u Republici Hrvatskoj i inozemstvu.

Članak 9.

Djelovanje Stranke je javno.

Članak 10.

Javnost djelovanja ostvaruje se kroz komunikaciju sredstvima javnog priopćavanja, kroz konferencije za medije, organizaciju javnih akcija, sudjelovanje na javnim skupovima i raspravama te kroz druge oblike javnog komuniciranja.

3. ČLANSTVO

Članak 11.

Članom Stranke može postati svaki punoljetni, poslovno sposobni državljanin Republike Hrvatske koji prihvaća njezin statut, program i ciljeve.

Članom Stranke osoba postaje dobrovoljnim potpisivanjem pristupnice i upisom u popis članova, na temelju odluke Upravnog odbora o primanju u članstvo.

Članak 12.

Popis članova vodi Upravni odbor.

Popis članova se vodi u elektroničkom obliku i sadrži sljedeće podatke:

– ime i prezime člana;

– OIB;

– datum i mjesto rođenja;

– adresu prebivališta;

– datum pristupanja Stranci;

– datum prestanka članstva u Stranci.

Članak 13.

Prava članova Stranke su:

– biti obaviješten o aktivnostima Stranke;

– sudjelovati u javnim aktivnostima Stranke;

– sudjelovati u odlučivanju na sjednicama Skupštine;

– birati i biti biran u upravna tijela Stranke;

– istupati u javnosti kao član Stranke u skladu s programom i Statutom;

– podnijeti ostavku na članstvo u upravnim tijelima Stranke;

– istupiti iz Stranke.

Članak 14.

Dužnosti članova Stranke su:

– poštivati Statut i Program Stranke;

– djelovati u skladu s odlukama Skupštine Stranke;

– svojim djelovanjem promicati ugled Stranke u javnosti.

Članak 15.

Članovi imaju obavezu plaćati godišnju članarinu.

Iznos godišnje članarine za svaku godinu određuje Upravni odbor posebnom odlukom.

Članak 16.

O povredama prava i dužnosti članova Stranke odlučuje Upravni odbor.

Svaki član Stranke ima pravo Upravnom odboru iznijeti pritužbu na rad drugog člana uz obrazloženje i dokaze.

Upravni odbor u roku 8 dana mora odlučiti o pokretanju postupka.

Ukoliko je postupak pokrenut, Upravni odbor poziva osobu protiv koje je postupak pokrenut na očitovanje u roku 8 dana od dostave, odnosno upućivanja poziva.

Upravni odbor mora donijeti odluku o tome je li pritužba osnovana u roku od 30 dana od dana zaprimanja očitovanja, odnosno u roku od 46 dana od dostave, odnosno upućivanja poziva, ukoliko očitovanje nije zaprimljeno.

Ukoliko je pritužba osnovana, Upravni odbor dužan je izreći disciplinsku mjeru.

Disciplinske mjere su opomena ili isključenje iz Stranke.

Upravni odbor mora odluku u roku 8 dana od dana donošenja dostaviti osobi koja je pokrenula postupak te osobi protiv koje je pokrenut postupak.

U slučaju isključenja isključeni član može podnijeti žalbu Skupštini u roku 15 dana od primitka odluke.

Skupština mora odlučiti o žalbi u na prvoj sljedećoj sjednici nakon čega je njena odluka konačna.

Do konačnosti odluke, prava i dužnosti člana miruju.

Članak 17.

Članstvo u Stranci prestaje:

– istupanjem na temelju pisane izjave;

– brisanjem ukoliko član ne plati članarinu za tekuću godinu do 31.12.;

– isključenjem, prema postupku predviđenom člankom 16. ovog Statuta.

4. UPRAVNA TIJELA STRANKE

Članak 18.

Upravna tijela Stranke su:

– Skupština Stranke;

– dvoje koordinatora Stranke;

– Upravni odbor.

4.1. Skupština stranke

Članak 19.

Skupština je najviše upravno tijelo Stranke.

Skupštinu Stranke čine svi članovi Stranke.

Članak 20.

Skupština Stranke:

– usvaja Statut te njegove izmjene i dopune;

– usvaja Program Stranke te njegove izmjene i dopune;

– raspravlja i odlučuje o politici Stranke;

– bira i razrješava dvoje koordinatora Stranke te članove Upravnog odbora.

– usvaja plan rada i financijski plan za sljedeću kalendarsku godinu;

– usvaja izvještaj o radu za prethodnu kalendarsku godinu te godišnji financijski izvještaj;

– prema potrebi osniva radne grupe;

– raspravlja i odlučuje o žalbama na odluke Upravnog odbora o isključenju članova;

– usvaja odluku o prestanku rada Stranke i o raspodjeli imovine u slučaju prestanka rada;

– raspravlja i odlučuje o ostalim pitanjima od interesa za Stranku.

Članak 21.

Skupština se sastaje prema potrebi, a najmanje jednom godišnje.

Članak 22.

Sjednicu Skupštine na prijedlog Upravnog odbora saziva dvoje koordinatora Stranke.

Članak 23.

Dvoje koordinatora dužno je sazvati sjednicu Skupštine:

– u roku od 90 dana od dana objave potpunih i službenih rezultata lokalnih izbora te izbora zastupnika u Hrvatski sabor;

– u roku od 30 dana kad to od njih zatraži najmanje jedna desetina članova Stranke.

Ako dvoje koordinatora ne sazove sjednicu Skupštine u roku iz stavka 1., podstavka 2. ovoga članka, predlagači mogu sami sazvati sjednicu Skupštine.

Članak 24.

Dvoje koordinatora Stranke dužno je pozive na sjednicu Skupštine, zajedno s prijedlogom dnevnog reda, dostaviti članovima najmanje sedam dana prije sjednice.

Članak 25.

Sjednicama Skupštine predsjeda dvoje koordinatora Stranke.

Članak 26.

Skupština može pravovaljano odlučivati ako sjednici prisustvuje natpolovična većina članova Stranke

Ukoliko se na sjednicu ne odazove natpolovična većina članova, sjednica se odgađa na pola sata te se ponovno nastavlja nakon čega Skupština može pravovaljano odlučivati ukoliko sjednici prisustvuje jedna trećina članova Stranke.

Skupština donosi odluke natpolovičnom većinom prisutnih članova, osim u slučajevima u kojima je Statutom propisano drugačije.

4.2. Dvoje koordinatora stranke

Članak 27.

Dvoje koordinatora Stranke bira Skupština iz redova članova Stranke.

Mandat dvoje koordinatora traje dvije godine.

Članak 28.

Dvoje koordinatora Stranke:

– predstavlja i zastupa Stranku;

– iznosi političke stavove Stranke;

– saziva sjednice Skupštine sukladno Statutu;

– predsjeda sjednicama Skupštine;

– provodi odluke Skupštine Stranke;

– podnosi Skupštini godišnji izvještaj o svojem radu;

– obavlja druge poslove u skladu sa Statutom.

4.3. Upravni odbor

Članak 29.

Upravni odbor Stranke ima sedam članova.

Čine ga dvoje koordinatora te petero članova koje na mandat od dvije godine bira Skupština iz redova članova Stranke.

Članak 30.

Upravni odbor:

– upravlja radom i poslovanjem Stranke između dviju sjednica Skupštine;

– usvaja odluke o iznosu godišnje članarine;

– usvaja odluke o promjeni adrese sjedišta Stranke;

– usvaja izborni program Stranke za lokalne izbore te izbore zastupnika u Hrvatski sabor;

– usvaja odluku od kandidatima Stranke na lokalnim izborima te izborima zastupnika u Hrvatski sabor;

– odlučuje o sudjelovanju Stranke u predizbornim i postizbornim koalicijama;

– predlaže dnevni red sjednice Skupštine;

– Skupštini predlaže izmjene Statuta i Programa Stranke

– Skupštini Stranke predlaže plan rada Stranke i financijski plan za sljedeću kalendarsku godinu;

– Skupštini Stranke predlaže izvještaj o radu Stranke za prethodnu kalendarsku godinu te godišnji financijski izvještaj;

– odlučuje o primanju članova u Stranku;

– odlučuje o povredama prava i dužnosti članova Stranke;

– podnosi Skupštini godišnji izvještaj o svojem radu;

– obavlja druge poslove u skladu sa Statutom.

Članak 31.

Upravni odbor se sastaje prema potrebi, a najmanje četiri puta godišnje.

Članak 32.

Sjednicu Upravnog odbora saziva i njome predsjeda dvoje koordinatora Stranke.

Članak 33.

Dvoje koordinatora dužno je sazvati sjednicu Upravnog odbora na zahtjev bilo kojeg člana Upravnog odbora.

Članak 34.

Upravni odbor može pravovaljano odlučivati ako sjednici prisustvuje natpolovična većina njegovih članova.

Upravni odbor donosi odluke natpolovičnom većinom prisutnih članova.

4.4. Način opoziva upravnih tijela

Članak 35.

Dvoje koordinatora i članovi Upravnog odbora mogu biti razriješeni dužnosti i prije isteka mandata na koji su izabrani:

– na vlastiti zahtjev;

– ako ne postupaju u skladu s odlukama Skupštine;

– ako djeluju protivno Zakonu ili Statutu;

– ako svojim istupanjem i djelovanjem štete ugledu Stranke.

Odluku o razrješenju koordinatora i članova Upravnog odbora u slučajevima predviđenim podstavcima 2., 3., i 4. stavka 1. ovog članka donosi Skupština na prijedlog jedne trećine članova Stranke.

5. NAČIN ORGANIZIRANJA STRANKE

Članak 36.

Rad stranke je organiziran kroz sjednice Skupštine Stranke i drugih upravnih tijela.

Članak 37.

Skupština Stranke može, prema potrebi osnivati radne grupe.

6. SREDSTVA ZA RAD STRANKE

Članak 38.

Stranka radi osiguravanja svojih političkih ciljeva stječe prihode od članarine, dobrovoljnih priloga (donacija), imovine u svojem vlasništvu, propagandnih materijala, organiziranja stranačkih manifestacija te iz drugih zakonom dopuštenih izvora.

7. PRESTANAK DJELOVANJA STRANKE

Članak 39.

Odluku o prestanku djelovanja Stranke donosi Skupština dvotrećinskom većinom od ukupnog broja članova Skupštine.

Odlukom o prestanku djelovanja Skupština će odlučiti o imovini Stranke.

8. PRIJELAZNE I ZAVRŠNE ODREDBE

Članak 40.

Ovaj Statut stupa na snagu i primjenjuje se danom njegova donošenja.

Članak 41.

Ovaj Statut tumači Skupština Stranke, a između dvaju zasjedanja Skupštine, Upravni odbor Stranke.

Članak 42.

Ovaj Statut objavit će se u javnom glasilu »Narodne novine«.

Zagreb, 21. veljače 2017.

Koordinatori
 Neda Raukar-Gamulin, v. r.
 Tomislav Tomašević, v. r.